महाराजा सवाई रामसिंह जी के प्रधानमंत्री ठाकुर फतेहसिंह चाम्पावत ने अपनी पुस्तक “ए ब्रीफ हिस्ट्री ऑफ़ जयपुर” में महाराजा सवाई जयसिंह जी द्वारा सती प्रथा व बाल हत्या जैसी गलत परम्पराओं को समाप्त करने के लिए किये गए प्रयासों का जिक्र करते हुए लिखा है कि – महाराजा ने सती प्रथा व बाल हत्या को समाप्त करने के लिए कानून बनाया और इसके लिए उन्होंने अपनी प्रजा का सहयोग प्राप्त करने के लिए प्राचीन कानून और हिन्दू धर्म ग्रन्थों व ऋषियों के कथनों का सहारा लिया| अनेक धार्मिक ग्रन्थों के अंशों का लोगों पर गहरा प्रभाव पड़ा| उन्होंने कछावा वंश के सभी 53 परिवारों के मुखिया, अपने सरदारों, कई राज्यों के वकीलों और पंडितों को अपने दरबार में आमंत्रित किया| इन सबकी उपस्थिति में जनसमूह में उन्होंने घोषणा की कि बाल हत्या सबसे बड़ा पाप और अपराध है| उन्होंने चाहा कि उनके राज्य में कोई राजपूत अपनी कन्या की हत्या ना करें| यदि कोई निर्धन कछावा अपनी कन्या की शादी करने में असमर्थ है तो वह जयपुर आ जावे उसकी कन्या का विवाह राज्य द्वारा संपन्न करा दिया जायेगा|